РЕШЕНИЕ НА КОМИСИЯТА
от 12 декември 2008 година
за приемане съгласно Директива 92/43/ЕИО на Съвета на втори актуализиран списък на териториите от значение за Общността в Средиземноморския биогеографски регион
(нотифицирано под номер С(2008) 8049)
(2009/95/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Средиземноморският биогеографски регион, посочен в член 1, буква в), подточка iii) от Директива 92/43/ЕИО, обхваща териториите на Гърция, Малта и Кипър в съответствие с член 1 от Протокол № 10 към Акта за присъединяване от 2003 г. и части от териториите на Франция, Италия, Португалия, Испания и по силата на член 299, параграф 4 от Договора, територията на Гибралтар, за чиито външни отношения Обединеното кралство е отговаряща държава-членка, в съответствие с биогеографската карта, одобрена на 25 април 2005 г. от комитета, създаден съгласно член 20 от посочената директива, наричан по-долу „Комитета по местообитанията“.
(2)
Необходимо е, в контекста на започналия през 1995 г. процес, да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
С решения 2006/613/EО (2) и 2008/335/EО (3) на Комисията бяха приети съответно първоначален списък и първи актуализиран списък на териториите от значение за Общността в Средиземноморския биогеографски регион съгласно Директива 92/43/ЕИО. Въз основа на член 4, параграф 4 и член 6, параграф 1 от Директива 92/43/ЕИО съответната държава-членка определя териториите, включени в списъка на териториите от значение за Общността в Средиземноморския биогеографски регион, като специални защитени зони във възможно най-кратък срок и в рамките на шест години, като установява приоритети за съхраняване, както и необходимите мерки за съхраняване.
(4)
Списъците на териториите от значение за Общността се преразглеждат в контекста на динамичното приспособяване на мрежата „Натура 2000“. Затова е необходимо второ актуализиране на списъка на териториите в Средиземноморския регион.
(5)
От една страна, второто актуализиране на списъка на териториите от значение за Общността в Средиземноморския биогеографски регион е необходимо, за да се включат допълнителните територии, предложени от държавите-членки от септември 2006 г. насам като територии от значение за Общността в Средиземноморския биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на втория актуализиран списък на териториите от значение за Общността в Средиземноморския биогеографски регион.
(6)
От друга страна, второто актуализиране на списъка на териториите от значение за Общността в Средиземноморския биогеографски регион е необходимо, за да бъде отразена всяка промяна в информацията за териториите, представена от държавите-членки след одобряването на първоначалния и на първия актуализиран списък на Общността. В този смисъл вторият актуализиран списък на териториите от значение за Общността в Средиземноморския биогеографски регион представлява консолидирана версия на списъка на териториите от значение за Общността в Средиземноморския биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на първоначалния списък или на първия актуализиран списък на териториите от значение за Общността в Средиземноморския биогеографски регион, в зависимост от това в кой от списъците съответната територия от значение за Общността е включена за първи път в качеството си на такава.
(7)
По отношение на Средиземноморския биогеографски регион списъците на териториите, предложени за територии от значение за Общността по смисъла на член 1 от Директива 92/43/ЕИО, са представени на Комисията в периода между януари 2003 г. и септември 2007 г. в съответствие с член 4, параграф 1 от посочената директива от Гърция, Испания, Италия, Кипър, Малта, Обединеното кралство, Португалия и Франция.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (4).
(9)
Информацията включва най-новата окончателна карта на територията, изпратена от заинтересованата държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от заинтересованите държави-членки, който определя също така териториите с приоритетни типове естествени местообитания или с приоритетни видове, следва да се приеме втори актуализиран списък на териториите, избрани за територии от значение за Общността в Средиземноморския биогеографски регион.
(11)
Данните за съществуването и разпределението на типовете естествени местообитания и видовете се развиват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнище на Общността са направени въз основа на най-добрата налична към настоящия момент информация.
(12)
Някои държави-членки обаче не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои видове. За тези видове и типове местообитания следователно не може да се направи заключението, че мрежата е завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да бъде одобрен втори актуализиран списък на територии, който трябва да бъде преразглеждан в съответствие с член 4 от Директива 92/43/ЕИО.
(13)
Тъй като данните за съществуването и разпределението на някои от естествените типове местообитания от приложение I и на някои видове от приложение II към Директива 92/43/ЕИО остават непълни, не може да се направи извод дали мрежата е завършена или незавършена. Списъкът следва да бъде преразгледан, ако е необходимо, в съответствие с разпоредбите на член 4 от Директива 92/43/ЕИО.
(14)
За постигане на по-голяма яснота и прозрачност Решение 2008/335/ЕО следва да бъде заменено.
(15)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Вторият актуализиран списък на териториите от значение за Общността в Средиземноморския биогеографски регион в съответствие с член 4, параграф 2, трета алинея от Директива 92/43/ЕИО е установен в приложението към настоящото решение.
Член 2
Решение 2008/335/ЕО се отменя.
Член 3
Адресати на настоящото решение са държавите-членки.
Съставено в Брюксел на 12 декември 2008 година.